19-årige Ali Parnian er blevet frifundet for at have brændt en bil af i oktober 2016 i Værløse.

Således lyder dommen i Østre Landsret i dag.

En 20-årig mand, som også var tiltalt i sagen, er blevet kendt skyldig i både bilafbrændingen og i tyveri af den stjålne bil. Han er blevet idømt fire måneders fængsel og en betinget udvisning. Han skal endvidere betale en erstatning på 36.000 kroner til Tryg Forsikring.

Ali Parnian er den seneste uge blevet kendt i den danske offentlighed, efter at flere medier har fortalt historien om, at han havde fået vandaliseret sit bageri i Tingbjerg i sidste weekend.

Overvågningsbilleder fra bageriet viste nemlig, hvordan fem maskerede gerningsmænd midt i åbningstiden raserede stedet med baseballbat.

Den 19-årige Tingbjerg-bager fortalte, at han havde nægtet at betale beskyttelsespenge, og at det var grunden til, at bageriet blev smadret.

Desuden er det kommet frem, at han for en måned siden har fortalt politiet, at han var blevet truet med kniv på sin bopæl. I alt har han indgivet fem anmeldelser, som Københavns Politi stadig efterforsker.

Men mens sagen om hans smadrede bageri har kørt i medierne, har Ali Parnian også haft en anden sag hængende over hovedet, som ikke har haft nogen forbindelse til den formodede afpresningssag fra Tingbjerg.

Ali nægtede sig skyldig

Han var sammen med en 20-årig ven tiltalt for at have brændt en stjålet bil af i oktober 2016 på en grusvej i Værløse. Han blev frifundet i byretten i Lyngby sidste år, hvilket fik Anklagemyndigheden til at anke dommen til landsretten.

Her var anklagerens påstand, at Ali Parnian skulle i fængsel, og at han skulle udvises af Danmark med indrejseforbud i en periode, som retten skulle fastsætte.

Ali Parnian har hele tiden bedyret sin uskyld, og det gjorde han også i Østre Landsret.

https://twitter.com/metteabildgaard/status/956889527775387650?ref_src=twsrc%5Etfw

Han erkendte, at han havde kørt i den stjålne bil, men forklarede at han ikke vidste, at den var blevet stjålet.

Desuden forklarede Ali Parnian i retten, at han var blevet sat af, inden bilen blev sat i brand.

Den anden tiltalte i sagen havde dog en anden udlægning af forløbet. Den 20-årige mand erkendte, at han både havde stjålet bilen, og at han havde brændt bilen af.

Sagens anklager forklarede videre, at der var en tredje person med til afbrændingen. Han var dog mindreårig på gerningstidspunktet, hvorfor han ikke var tiltalt i sagen.